جاتو غزالة و جا وقت الفستان الأبيض .. جات فيه رجاء بحال الأميرة كان على شكل 'Mermaid Cut' لاصق عليها حتال الركبة عاد جا مفتوح بحال الحورية .. جهة الصدر لايس كيبين مزوق باحجار الكريستال و ضهرها عاري حتال النصف و دايرا فايل فوق راسها طويل كيتجرجر فالارض .. دخل عندها جهاد لابس تاكسيدو فالكري لاصقة عليه بينات عضلاتو قرب ليها وهو كيشوف فيها بكل حب شد يديها باسهم بجوج و تحنا قبلها فشفايفها قبلة خفيفة .. خرجو و هما مشاديين و هما هابطيين مع الدروج كيسمعو صوت عذب و اغنية رومنسية كتبورش .. بانت ليهم سلوى هازا المايك و كتغني من كل اعماقها تبسمات ليهم و هما كدلك شكروها بعنيهم .. توجهو لوسط القاعة و كلشي جالس كيشوف فيهم حطات رجاء يديها على كتاف جهاد و هو بدورو حاوط خصرها وقربها ليه .. بقاو كيرقصو وعنيهم على بعض حاسيين بحال الى بوحدهم الي كاينين فالوجود و العشق باين من لمعان عنيهم وهما كيشوفو فبغض .. إسراء دمعو عنيها فرحانة ليهم وفنفس الوقت كتحصر على حالها لانها مغاديش تحضى ببحال هاد اللحضات انك ترقصي فاحضان حبيبك و زوجك فاليوم الي كتمناه كل بنت يوم عرسك .. كملو الرقصة تحت تصفيقات الجميع و جابو ليهم الطورطة الي كانت رائعة بيضاء و مزوقة بالذهبي شدات رجاء فالسكين و جهاد شاد فيدها و قطعو الكيك .. خداو التهاني من عند الاحباب و الاقرباء و حان الوقت باش امشيو توادعات رجاء مع عائلتها و عنقات اسراء و سلمات على والدين جهاد و هو كذالك قام بالمثل ركبو فالسيارة ديال جهاد و توجهو للمطار كانو مقررين اسافرو ديريكت .. القاعة خوات وكلا مشا فحالو اسراء طلبات من هشام اوصل سلوى و قبل بكل سرور .. ركبات اسراء فاللوطو ديالها و ركبو معها واليدها توجهات ديريكت للدار كي وصلات طلعات لبيتها و نصلات حوايجها .. لبسات شورت و تيشرت وتلاحت نعسات فالبلاصة ..